Document ID: 31997R0120

31997R0120
L 022/14
SLUŽBENI LIST EUROPSKE UNIJE
UREDBA VIJEĆA (EZ) br. 120/97
od 20. siječnja 1997.
o izmjeni Uredbe (EZ) br. 259/93 o nadzoru i kontroli pošiljaka otpada koje se otpremaju unutar Europske zajednice, ulaze u nju ili iz nje izlaze
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 130.s, stavak 1.,
uzimajući u obzir prijedlog Komisije (1),
uzimajući u obzir mišljenje Gospodarskog i socijalnog odbora (2),
u skladu s postupkom utvrđenim u članku 189.c (3),
uzimajući u obzir Uredbu Vijeća (EEZ) br. 259/93 od 1. veljače 1993. o nadzoru i kontroli pošiljaka otpada koje se otpremaju unutar Europske zajednice, ulaze u nju ili iz nje izlaze (4), a posebno njezin članak 16.,
budući da je Europska zajednica stranka Baselske konvencije o kontroli prekograničnih kretanja opasnih otpada i njihova odlaganja od 7. veljače 1994.;
budući da je na Drugoj konferenciji stranaka Baselske konvencije uzajamnom suglasnošću donesena Odluka („Odluka II/12”) kojom se bez odlaganja zabranjuje svaki izvoz opasnog otpada namijenjenog konačnom zbrinjavanju iz država članica Organizacije za gospodarsku suradnju i razvoj (OECD) u države nečlanice OECD-a, te se istom od 1. siječnja 1998. zabranjuje svaki izvoz opasnog otpada namijenjenog recikliranju ili oporabi iz država članica OECD-a u države nečlanice OECD-a;
budući da je na Trećoj konferenciji stranaka Baselske konvencije uzajamnom suglasnošću donesena Odluka („Odluka III/1”) o izmjeni Konvencije kako bi se zabranio svaki izvoz opasnog otpada namijenjenog zbrinjavanju iz država navedenih u Prilogu VII. Konvenciji u države koje nisu na tom popisu, te kako bi se od 1. siječnja 1998. zabranio svaki izvoz opasnog otpada navedenog u članku 1. stavku 1. točki (a) Konvencije koji je namijenjen oporabi iz država navedenih u Prilogu VII. Konvenciji u države koje nisu na tom popisu;
budući da se definicije Zajednice o opasnom otpadu danas ne slažu u potpunosti s definicijama Baselske konvencije te bi to moglo dovesti do toga da se otpad koji podliježe zabrani izvoza propisanoj Baselskom konvencijom i dalje izvozi iz Zajednice, definicije Zajednice i popisi zemalja moraju se u tom pogledu uskladiti;
budući da je Uredbi (EEZ) br. 259/93 potrebno izraditi Prilog V. koji će obuhvaćati opasni otpad na koji će se primjenjivati zabrana izvoza Baselske konvencije;
budući da Komisija treba, najkasnije do 1. siječnja 1998., pregledati i izmijeniti spomenuti Prilog V. uzimajući u potpunosti u obzir otpad koji se nalazi na popisu otpada usvojenom u skladu s člankom 1. stavkom 4. Direktive Vijeća 91/689/EEZ od 12. prosinca 1991. o opasnom otpadu (5) te svaki drugi popis otpada koji je za potrebe Baselske konvencije označen kao opasan; budući da se sav izvoz otpada za oporabu koji je naveden u spomenutom Prilogu V., osim izvoza u zemlje na koje se primjenjuje Odluka OECD-a, treba zabraniti od 1. siječnja 1998. nadalje;
budući da će s vremena na vrijeme biti potrebno pregledati i izmijeniti spomenuti Prilog V. kako bi odražavao dogovor među strankama Baselske konvencije o tome koji bi se otpad za potrebe Konvencije trebao označiti kao opasni;
budući da se od stranaka zahtijeva suradnja i aktivan rad na osiguranju učinkovitosti primjene Odluke II/12 i Odluke III/1 koje su donesene na konferencijama stranaka Baselske konvencije;
budući da članak 14. Uredbe (EEZ) br. 259/93 već zabranjuje bilo kakav izvoz otpada namijenjen konačnom zbrinjavanju u države nečlanice OECD-a;
budući da članak 18. te iste Uredbe zabranjuje svaki izvoz otpada u afričke, karipske i pacifičke države (AKP-države);
budući da spomenuta Uredba trenutačno u potpunosti ne osigurava zabranu izvoza opasnog otpada namijenjenog recikliranju ili oporabi u zemlje nečlanice OECD-a; budući da spomenutu Uredbu treba stoga izmijeniti,
DONIJELO JE OVU UREDBU:
Članak 1.
Članak 16. stavak 1. Uredbe (EEZ) br. 259/93 zamjenjuje se sljedećim:
„1. Cjelokupni se izvoz za oporabu otpada navedenog u Prilogu V. zabranjuje osim onoga u:
(a)
zemlje na koje se primjenjuje Odluka OECD-a;
(b)
druge zemlje:
-
koje su stranke Baselske konvencije i/ili s kojima su Zajednica, ili Zajednica i njene države članice, sklopile dvostrane, višestrane ili regionalne sporazume ili dogovore u skladu s člankom 11. Baselske konvencije i stavkom 2. ovog članka. Međutim, sav se takav izvoz zabranjuje od 1. siječnja 1998. nadalje,
-
s kojima su pojedine države članice sklopile dvostrane sporazume ili dogovore prije datuma primjene ove Uredbe, ako su ovi sukladni sa zakonodavstvom Zajednice i ako su u skladu s člankom 11. Baselske konvencije i stavkom 2. ovog članka. Ovi sporazumi i dogovori prijavljuju se Komisiji u roku od tri mjeseca od dana primjene ove Uredbe ili od datuma stupanja na snagu tih sporazuma, ovisno o tome koji je raniji, te prestaju važiti sklapanjem sporazuma ili dogovora u skladu s prvom alinejom. Međutim sav se takav izvoz zabranjuje od 1. siječnja 1998. nadalje.
Komisija u skladu s postupkom utvrđenim u članku 18. Direktive 75/442/EEZ, i to što prije, a najkasnije do 1. siječnja 1998., pregledava i izmjenjuje Prilog ovoj Uredbi uzimajući u potpunosti u obzir onaj otpad naveden na popisu otpada usvojenog u skladu s člankom 1. stavkom 4. Direktive Vijeća 91/689/EEZ o opasnom otpadu (6) od 12. prosinca 1991., te bilo koji drugi popis otpada koji je za potrebe Baselske konvencije označen kao opasan.
Prilog V. se po istom postupku pregledava i prema potrebi dodatno izmjenjuje. Komisija posebno pregledava Prilog kako bi omogućila stupanje na snagu odluka stranaka Baselske konvencije o tome koji se otpad za potrebe Konvencije treba označiti kao opasan, te kako bi omogućila stupanje na snagu izmjena popisa otpada usvojenog u skladu s člankom 1. stavkom 4. Direktive 91/689/EEZ-a.
Članak 2.
Sljedeće se umeće kao Prilog V Uredbi (EEZ) br. 259/93:
„PRILOG V.
Otpad naveden u Prilogu III. ovoj Uredbi.
Otpad naveden u Prilogu IV. ovoj Uredbi.”
Članak 3.
Ova Uredba stupa na snagu trećeg dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 20. siječnja 1997.

Labels: 0
3
8
20